Stori 45: Oli Gokros Long Jodan Reva
!YU LUK! !Ol man Isrel oli stap gokros long Jodan Reva! ?Be wehem ol wota blong reva ya? Long manis we oli krosem reva ya, oltaem i gat bigfala ren long ples ya. Smoltaem bifo we oli gokros, reva ya i fulapgud. !Be naoia i no moa gat wota long hem! !Ol man Isrel oli stap wokbaot long drae graon nomo olsem oli bin mekem blong gokros long Red Si! ?Ol wota i go wea? Bambae yumi luk.
Taem ol man Isrel oli rere blong gokros long Jodan Reva, Jeova i givim tok long Josua blong talem long ol man, i se: ‘Ol pris bambae oli karem bokis blong kontrak, mo bambae oli go fastaem. Ol man bambae oli kam biaen. Nao taem ol pris oli purumbut long wota blong Jodan Reva, long semtaem nomo, wota ya bambae i no moa ron.’
Nao ol pris oli karem bokis blong kontrak, oli go fastaem, mo ol man oli kam biaen. Taem oli kasem Jodan Reva, ol pris oli wokbaot i go nomo. Reva ya i ron strong mo wota i dip. !Be taem ol pris oli purumbut long wota ya, long semtaem nomo, wota i no moa ron! !Hemia wan merikel ya! Wota we i stap ron i kamdaon, Jeova i blokem, i mekem i stap fulap longwe. !Ale, smoltaem biaen, reva ya i drae!
Ol pris we oli stap karem bokis blong kontrak, oli wokbaot i go kasem medel blong ples ya we i drae. ?Yu luk olgeta ya long pija? !Oli stanap i stap long ples ya, gogo kasem we ol man Isrel evriwan oli gokros long reva ya long drae graon nomo!
Taem ol man oli gokros finis, Jeova i talem long Josua se: ‘Yu singaot 12 strong man, mo yu talem long olgeta blong oli go karemaot 12 bigfala ston, stret long ples we ol pris oli stap stanap long hem. Oli mas karem ol ston ya i kam, mo oli mas putum olgeta long ples ya we bambae yufala i stap long hem long naet ya. Mo samtaem, sipos ol pikinini blong yufala oli askem se “?Ol ston ya oli blong wanem?” bambae yufala i save talem long olgeta olsem wanem wota i no moa ron taem bokis blong kontrak blong mi i gokros long Jodan Reva. !Ol ston ya oli blong mekem yufala i tingbaot merikel ya oltaem!’ Josua tu i go hivimap twelef ston stret long medel blong krik ya, long ples we ol pris oli bin stanap long hem.
Taem oli mekem ol samting ya finis, Josua i talem long ol pris we oli stap karem bokis blong kontrak i se: ‘Yufala i kamaot long Jodan Reva ya.’ Nao taem olgeta ya oli kamaot, wota i stat ron bigwan bakegen olsem fastaem.
Josua 3:1-17; 4:1-18.
Ol Kwestin
- ?Wanem merikel we Jeova i mekem blong givhan long ol man Isrel blong gokros long Jodan Reva?
- ?Blong gokros long Jodan Reva, wanem samting we ol man Isrel oli mas mekem blong soem bilif blong olgeta?
- ?From wanem Jeova i talem long Josua blong hivimap 12 bigbigfala ston long medel blong krik ya?
- ?Wanem i hapen taem ol pris oli kamaot long Jodan Reva?
Sam narafala kwestin
- Ridim Josua 3:1-17.
?Olsem stori ya i soemaot, yumi mas mekem wanem blong kasem help mo blesing blong Jeova? (Jos. 3:13, 15; Prov. 3:5; Jem. 2:22, 26)
?Jodan Reva i olsem wanem taem ol man Isrel oli gokros long hem blong kam insaed long Promes Lan? ?Olsem wanem samting ya i leftemap nem blong Jeova? (Jos. 3:15; 4:18; Sam 66:5-7)
- Ridim Josua 4:1-18.
?From wanem oli tekem 12 ston blong Jodan Reva i go long Gilgal? (Jos. 4:4-7)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn